**Ameenah Firdaus Gurib-Fakim** (født 17. oktober 1959 i Surinam på Mauritius) er en mauritisk kjemiprofessor som i 2015 ble valgt til landets president. Da hun ble innsatt i embetet 5. juni 2015 ble hun landets første kvinnelige president. Hun gikk av 23. mars 2018 etter kritikk av bruk av et bankkort til private formål.

Liv og virke
------------

Gurib-Fakim ble født i landsbyen Surinam sør på øya Mauritius.

Gurib-Fakim er utdannet i Storbritannia. Hun fikk bachelorgrad i kjemi ved University of Surrey i 1983 og ph.d.-grad i organisk kjemi fra University of Exeter i 1987.

Etter utdannelsen begynte hun å arbeide ved University of Mauritius, der hun ble professor i organisk kjemi. Gurib-Fakim har særlig interessert seg for fytokjemi og medisinplanter, inkludert etnofarmakologi. Hun har også arbeidet med miljøspørsmål, bevaring av biologisk mangfold og bærekraftig utvikling. Gurib-Fakim har vært dekan ved naturvitenskapelig fakultet og var fra 2004 til 2010 universitetets pro-visekansler. I 2007 ble hun tildelt L'Oréal-UNESCO-prisen for kvinner i vitenskap for sitt forskningsarbeid med planter fra Mauritius og naboøya Rodrigues og den biomedisinske nytten av disse. I 2010 ble hun tildelt Den afrikanske unions pris for vitenskapskvinner.

Fra 2012 til 2015 satt hun i styret for Barclays Bank of Mauritius.

President
---------

Gurib-Fakim tilhører ikke noe parti, men ble nominert til presidentposten av statsminister Anerood Jugnauth. Hun ble i 2015 valgt til Mauritius' president av nasjonalforsamlingen og ble innsatt i embetet 5. juni 2015. Gurib-Fakim etterfulgte Kailash Purryag i presidentembetet og ble landets første kvinnelige president.

Etter at det kom fram påstander om at Gurib-Fakim hadde benyttet et bankkort utstedt av Planet Earth Institute i London til private kjøp, ble det meldt at hun trakk seg som president, selv om hun påpekte at pengene var tilbakebetalt. Avgangen ble satt til etter feiringen av 50-året for landets selvstendighet 12. mars. Etter dette meldte presidenten selv at saken dreide seg om forveksling av bankkort, at feilen var rettet og at hun ikke hadde gjort noe kritikkverdig og ikke kom til å trekke seg. Påfølgende dag meldte presidentens advokat at hun vil gå av 23. mars 2018. Så skjedde og visepresident Barlen Vyapoory overtok presidentvervet.

Utmerkelser
-----------

I 2012 ble hun æresdoktor ved Université Pierre-et-Marie-Curie i Paris (Sorbonne Universités). Hun er også æresdoktor ved Greenwich University i Pakistan.

Gurib-Fakim ble i 2007 innvalgt i Linnean Society of London. Hun er *fellow* av Islamic World Academy of Science, av African Science Institute og av African Academy of Sciences.

I 2008 ble hun utnevnt til kommandør av Ordenen Indiahavets stjerne og nøkkel for sin innsats for utdanning og forskning. Som president har hun storkors av samme orden. I 2010 ble hun utnevnt til ridder av De akademiske palmer i Frankrike og i 2016 ble hun tildelt den franske Æreslegionen.

Referanser
----------

1. ↑   Brockhaus Enzyklopädie, Brockhaus Online-Enzyklopädie-id gurib-fakim-ameenah[Hentet fra Wikidata]
2. 1 2 3   www.aasciences.org[Hentet fra Wikidata]
3. ↑   www.upmc.fr[Hentet fra Wikidata]
4. ↑   African Academy of Sciences, «Gurib-Fakim Ameenah»[Hentet fra Wikidata]
5. 1 2 3 4 5 6 7  «Her Excellency, Mrs A. G. Fakim» Arkivert 6. januar 2018 hos Wayback Machine. Republic of Mauritius portal. Lest 6. januar 2018.
6. 1 2 3  «Ameenah Gurib-Fakim» Arkivert 28. august 2017 hos Wayback Machine. Sorbonne Universités, 12. desember 2013. Lest 6. januar 2018.
7. ↑  «Five outstanding women scientists receive L’ORÉAL-UNESCO Awards for Women in Science 2007», Unesco, 2. mars 2007. Lest 6. januar 2018.
8. ↑  «Mauritius gets its first female president» Arkivert 7. januar 2018 hos Wayback Machine. *New African*, 4. juni 2015. Lest 6. januar 2018.
9. ↑  «Mauritius President Gurib-Fakim to resign over financial scandal», *BBC News*, 9. mars 2018. Lest 10. mars 2018.
10. ↑  «Mauritius President to resign over financial scandal claims», *The Hindu*, 9. mars 2018. Lest 10. mars 2018.
11. ↑  «Africa's only female leader refuses to quit». *BBC News* **(engelsk)**. 14. mars 2018. Besøkt 14. mars 2018.
12. ↑  «Me Yousuf Mohamed: «La présidente démissionnera le 23 mars»». *lexpress.mu* **(fransk)**. 17. mars 2018. Besøkt 17. mars 2018.
13. ↑  «Démission de la présidente: enter Barlen Vyapoory». *lexpress.mu* **(fransk)**. 23. mars 2018. Besøkt 23. mars 2018.
14. ↑  Mohabuth, Yasine (23. mars 2018). «Ameenah Gurib-Fakim démissionne». *BBC News Afrique* **(engelsk)**. Besøkt 23. mars 2018.
15. ↑  «National Day Honours 2008», Prime Minister's Office. Lest 6. januar 2018.

|  |  |
| --- | --- |
| Oppslagsverk/autoritetsdata | Prabook **·** Brockhaus Enzyklopädie **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** BBC Things **·** Munzinger (iba) **·** Google Scholar

 |